Ιγνάτιος Καϊτεζίδης

Ο Ιγνάτιος Καϊτεζίδης (Πανόραμα, 1960) είναι Έλληνας πολιτικός, ο οποίος διατελεί δήμαρχος του δήμου Πυλαίας - Χορτιάτη από το 2011 και Πρόεδρος της Περιφερειακής Ένωσης Δήμων Κεντρικής Μακεδονίας από το 2019 ενώ πρινς την εφαρμογή του προγράμματος "Καλλικράτης" διετέλεσε δήμαρχος Πανοράματος από το 1998 μέχρι το 2010.

Γενικά 
Ο Ιγνάτιος Καϊτεζίδης γεννήθηκε στο Πανόραμα το 1960.  Η οικογένεια του πατέρα του ήταν από τις πρώτες προσφυγικές οικογένειες που το 1924 εγκαταστάθηκαν στο Πανόραμα Θεσσαλονίκης.

Είναι πτυχιούχος της Νομικής Σχολής του ΑΠΘ και κάτοχος μεταπτυχιακού τίτλου σπουδών στον κλάδο του Ποινικού Δικαίου.

Είναι παντρεμένος με τη δικηγόρο Αγάπη Μουσαφείρη και πατέρας του Ορέστη, απόφοιτο της Πολυτεχνικής Σχολής του ΑΠΘ.

Ομιλεί την Αγγλική και Γαλλική Γλώσσα.

Επαγγελματική Δράση 
Από το 1985 ασκεί το επάγγελμα του Δικηγόρου με ενεργό συμμετοχή στο Δικηγορικό Σύλλογο Θεσσαλονίκης (ΔΣΘ). Προήχθη σε δικηγόρο παρ’ Εφέταις το 1989 και παρ’ Αρείω Πάγω το 1998. Χειρίστηκε πολλές υποθέσεις σε δικαστήρια όλων των βαθμίδων και δικαιοδοσιών, ιδίως σε υποθέσεις του ποινικού δικαίου. Άσκησε ανεξάρτητη δικηγορία έως το 1999. Παράλληλα, υπήρξε νομικός σύμβουλος σε μεγάλες επιχειρήσεις και οργανισμούς, όπως το Γενικό Νοσοκομείο Θεσσαλονίκης "Παπαγεωργίου" κ.ά.

Επί σειρά ετών συμμετείχε ενεργά στις δραστηριότητες του ΔΣΘ και σε επιτροπές του, όπως στην "Επιτροπή Επιμόρφωσης Νέων και Ασκουμένων Δικηγόρων Θεσσαλονίκης" και στην "Επιτροπή Δικηγορικού Κώδικα και κώδικα Δεοντολογίας και συναφών νομοθετημάτων".

Πολιτική δράση 
Από το 1994 ασχολήθηκε ενεργά με την τοπική αυτοδιοίκηση στο Δήμο Πανοράματος ως δημοτικός σύμβουλος. Το 1998 εκλέγεται για πρώτη φορά Δήμαρχος Πανοράματος.

Στις δημοτικές εκλογές του 2002 επανεξελέγη με ποσοστό της τάξης του 79,2% και ανανέωσε τη θητεία του για τρίτη περίοδο το 2006 με ποσοστό 74,35%.

Με το ν. 3852/2010 "Πρόγραμμα Καλλικράτης", που καθιέρωσε τη διοικητική μεταρρύθμιση στην τοπική αυτοδιοίκηση με τη χωρική και διοικητική διεύρυνση των ΟΤΑ, εκλέχθηκε από τον α΄γύρο πρώτος δήμαρχος στο μεγάλο ενιαίο Δήμο Πυλαίας - Χορτιάτη με το συνδυασμό "Δύναμη Ενότητας", συγκεντρώνοντας στις εκλογές του 2010 ποσοστό 56,93%. 

Το 2019 συμπλήρωσε 5 δημοτικές θητείες και 21 χρόνια ως Δήμαρχος και συνολικά 25 χρόνια στην τοπική αυτοδιοίκηση. Τον Μάιο του ιδίου έτους επανεξελέγη από τον Α' γύρο των δημοτικών εκλογών με ποσοστό της τάξης του 70%, ανανεώνοντας 6η φορά τη θητεία του για τη δημοτική περίοδο 2019-2023. Ενώ στις δημοτικές εκλογές του Οκτωβρίου 2023 επανεκλέχθηκε στην 7η θητεία του με ποσοστό 60,67% από τον Α' γύρο .

Στις 18 Νοεμβρίου 2019 για πρώτη φορά εξελέγη ομόφωνα Πρόεδρος της Περιφερειακής Ένωσης Δήμων Κεντρικής Μακεδονίας, θέση που υπηρετεί έως σήμερα.

Εθνική και Διεθνής ενεργός συμμετοχή 
Τόσο από τη θέση του Δημάρχου Πυλαίας - Χορτιάτη σήμερα, όσο και του Πανοράματος παλαιότερα, συμμετέχει ενεργά σε δράσεις και τομεακές πρωτοβουλίες, αλλά και στις διοικήσεις αναπτυξιακών φορέων και δομών της τοπικής αυτοδιοίκησης, σε τοπικό, εθνικό και διεθνές επίπεδο. Ειδικότερα:  
 Διατελεί Αντιπρόεδρος στο Δ.Σ. του δικτύου αδελφοποιημένων πόλεων και περιοχών της Μεσογείου "Αμφικτυονία" που στοχεύει στη διαβίωση των λαών της Μεσογείου σε περιβάλλον διαρκούς ειρήνης και αειφόρου ανάπτυξης, οικονομικά αποτελεσματικής, κοινωνικά δίκαιης και περιβαλλοντικά βιώσιμης, με συνοχή και ασφάλεια των περιοχών τους. 

 Συμμετέχει στο "Σύμφωνο των Δημάρχων της Ευρώπης", που είναι η κυριότερη ευρωπαϊκή κίνηση στην οποία συμμετέχουν τοπικές και περιφερειακές αρχές, οι οποίες δεσμεύονται εθελοντικά να αυξήσουν την ενεργειακή απόδοση και τη χρήση των ανανεώσιμων πηγών ενέργειας στις περιοχές τους. 

 Συμμετέχει στο Ευρω-Μεσογειακό δίκτυο "Αριάδνη", που αποτελείται από δημόσιους και ιδιωτικούς φορείς κρατών της νότιας Ευρώπης μελών της Ε.Ε. και λοιπών χωρών της Μεσογείου, με σκοπό την προώθηση των συνεργασιών και ανταλλαγών καλών πρακτικών, σε θέματα διατήρησης και ανάδειξης της πολιτιστικής κληρονομιάς.

 Συμμετέχει ως εκπρόσωπος της Περιφερειακής Ένωσης Δήμων Κεντρικής Μακεδονίας στο Πειθαρχικό Συμβούλιο Εκδίκασης Παραπτωμάτων των Αιρετών εκπροσώπων της Αυτοδιοίκησης.
 Διατέλεσε εκπρόσωπος και Υπεύθυνος του Εθνικού Διαδημοτικού Δικτύου Υγείας και Κοινωνικής Αλληλεγγύης των Ο.Τ.Α.  για τη Βόρεια Ελλάδα, το οποίο έχει την έδρα του στο Δήμο Πυλαίας-Χορτιάτη .

 Διατέλεσε Μέλος της επιτροπής Πολιτισμού και Παιδείας της Κεντρικής Ένωσης Δήμων Ελλάδας.

 Διατέλεσε Μέλος στο Δ.Σ. της Διαδημοτικής Αναπτυξιακής Εταιρίας "Ανατολική" των δήμων της Ανατολικής Θεσσαλονίκης.

Έργο 
Κατά τη διάρκεια της θητείας του, πραγματοποιήθηκαν σημαντικά έργα υποδομών και αναπτύχθηκαν πρωτοβουλίες και δράσεις με σκοπό τη βελτίωση της καθημερινότητας της ζωής των δημοτών και την προαγωγή της τοπικής ανάπτυξης. Επιπλέον, στην τελευταία του θητεία στράφηκε στο εσωτερικό περιβάλλον του δήμου, στο οποίο εισήγαγε διοικητικά εργαλεία και μέτρα, με στόχο τον εκσυγχρονισμό των υπηρεσιών του δήμου, αλλά και την ανάπτυξη του ανθρώπινου δυναμικού του.

Παραπομπές

Πηγές 
 Δήμος Πυλαίας - Χορτιάτη 
 Δίκτυο Αδελφοποιημένων πόλεων και περιοχών της Μεσογείου
 Διαφάνεια στο Κράτος "Πρόγραμμα Διαύγεια"
 Εκλογές - Δικτυακός τόπος του Υπουργείου Εσωτερικών
 Ευρω-Μεσογειακό Δίκτυο "Αριάδνη"
 LEX Νομικές Υπηρεσίες
 Νίκος και Αφροδίτη Τελίδη, "Η ζωή μέσα από αναμνήσεις", Επιμέλεια δημοσιογράφου Πάνου Καϊσίδη, Εκτ. Λιθογραφία, Θεσσαλονίκη 2005

Εξωτερικοί Σύνδεσμοι 
 Επίσημος Δικτυακός τόπος Δήμου Πυλαίας-Χορτιάτη 
 Επίσημος Δικτυακός τόπος Ιγνάτιου Καϊτεζίδη

Έλληνες δικηγόροι
Δήμαρχοι Πυλαίας - Χορτιάτη